Američanka Francesca Simon žije so svojím manželom a synom Joshuom v Londýne. Vyrastala v Kalifornii, študovala na univerzitách v Yale a Oxforde. Istý čas  písala ako nezávislá novinárka články o divadle a stravovaní.  V súčasnosti je úspešnou autorkou detských kníh, od ilustrovaných knižiek pre najmenších po knihy pre mládež.

Venujem Susan Winter, bez ktorej...

Text © Francesca Simon 1995

Illustrations © Tony Ross 1995

First published in Great Britain in 1995

By Orion Children’s Books

Translation © Darina Zaicová 2007

Slovak edition © Vydavateľstvo SLOVART, spol. s r. o.,

Bratislava 2007

Francesca Simon

Grázlik Gabo a tajný spolok

Z anglického originálu Horrid Henry

and the Secret Club by Francesca Simon, ktorý vyšiel vo vydavateľstve Orion Publishing Group, London, preložila Darina Zaicová.

Zodpovedná redaktorka Elena Slobodová

Editorka Zuzana Šeršeňová

Sadzba a zalomenie ITEM, spol. s r. o., Bratislava

Tlač PATRIA I, spol. s r. o., Prievidza

ISBN 978-80-8085-240-5

10 9 8 7 6 5 4

www.slovart.sk

Vytvorenie elektronickej verzie Dibuk, s. r. o., 2020

1

GRÁZLIK GABO A OČKOVANIE

„ÁÁÁÁÁÁ!!“

„JJJÁÁÁJJJ!!!!“

„JJJJÁÁÁÁJJJÁÁÁÁJJJ!!!!“

Tieto strašidelné výkriky sa ozývali spoza dverí ordinácie sestričky Ihličky.

Grázlik Gabo sa pozrel na svojho mladšieho brata Vzorného Vilka. Vzorný Vilko sa pozrel na Grázlika Gaba. Potom sa obaja pozreli na otca. Otec hľadel priamo pred seba.

Gabo s Vilkom sedeli v čakárni pred ordináciou doktorky Dettolovej. Bola tam aj Náladová Naďa, Mrzutá Mimi, Svedomitý Samko, Zúrivý Zdeno, Ufňukaný Urbanko, Drsný Dodo, Lenivá Linda, Bystrá Bea a Drzý Dávid, skrátka každý, koho Gabo poznal. Všetci čakali na ten hrozný okamih, kedy ich sestrička Ihlička zavolá.

Dnes bol totiž najhorší deň na svete – očkovací deň.

Grázlik Gabo sa nebál pavúkov.

Nebál sa strašidiel.

Dokonca ani zlodejov, strašidelných snov, vŕzgajúcich dverí, ani nočného buchotu a praskania. Bál sa iba jediného.

Stačilo čo len pomyslieť na... na... Gabo to nebol schopný ani len vysloviť – OČKOVANIE – a už sa celý chvel, triasol a drkotal zubami.

Sestrička Ihlička vošla do čakárne.

Gabo zadržal dych.

Prosím, len nech zavolá niekoho iného, modlikal v duchu.

„Urban!“ zakričala sestrička Ihlička.

Ufňukaný Urbanko sa rozrumázgal.

„Už aj s tým prestaň,“ prikázala mu sestrička Ihlička, pevne ho chytila za ruku a zatvorila na ním dvere.

„Nepotrebujem žiadne očkovanie!“ vyhlásil Gabo. „Cítim sa dobre.“

„Vďaka očkovaniu predídeš chorobám,“ poúčal otec. „Očkovanie zničí mikróby.“

„Ja na mikróby neverím,“ rozhodne vyhlásil Gabo.

„Ale ja áno,“ zdôraznil otec.

„Ja tiež,“ pritakal otcovi Vilko.

„A ja nie,“ húdol si svoje Gabo.

Otec si vzdychol. „Dostaneš injekciu a basta.“

„Mne očkovanie nevadí,“ povedal Vilko. „Lebo viem, aké je to pre mňa dobré.“

Grázlik Gabo si predstavil, že je mimozemšťan, ktorý priletel na Zem, aby všetkým pozemšťanom naočkoval kozmické sérum.

„AAU!“ zvrieskol Vilko.

„Negrázluj, Gabo!“ napomenul ho otec.

„JJJJJJÁÁÁÁÁÁJJJJJJ!“ ozvalo sa spoza dverí sestričky Ihličky. „JJJJJJÁÁÁÁÁÁJJJJJJ! NIEEEEEEEE!“

Ufňukaný Urbanko sa vytackal z dverí, stískal si ruku a pofňukával.

„Plačko,“ odfrkol Gabo.

„Veď počkaj, Gabo,“ vzlykol Urbanko.

Sestrička Ihlička sa opäť zjavila v čakárni.

Gabo rýchlo zavrel oči.

„Len nie mňa,“ tichučko zaprosíkal. „Len nie mňa.“

„Mimi!“ zavolala sestrička Ihlička.

Mrzutá Mimi sa vliekla za Ihličkou do ordinácie.

„JJJJJJÁÁÁÁÁÁJJJJJJ!“ ozval sa strašidelný výkrik.

„JJJJJJÁÁÁÁÁÁJJJJJJ! NIEEEEEEE!“

O chvíľu sa Mrzutá Mimi ako ...

Koniec ukážky